Froome en Thomas trap in Italië | Netwerk24
Terwyl die wêreld se voorste fietsryers tans aan die Tour de France deelneem, sal Chris Froome en Geraint Thomas van Maandag af aan die Tirreno-Adriatico-wedren in Italië deelneem.
Chris Froome neem van Maandag af in Italië deel. Foto: Getty Images
Die twee, wat die Tour vyf maal tussen hulle gewen het, is oor die hoof gesien vir die Ineos Grenadiers se span vir die wêreld se prestigeryke wedren.
Die Tirreno-Adriatico word oor agt skofte beslis, met die eerste, oor 133 km, wat in Lido di Camaiore sal plaasvind.
Froome (35) fokus vanjaar op die Vuelta a España, terwyl die 34-jarige Thomas se mikpunt vir die jaar die Giro d'Italia is.
Nog 'n Brit, Mark Cavendish (Bahrain-McLaren), wat ook nie vir die Tour gekies is nie, sal ook in aksie wees. Die 35-jarige Cavendish spog met 30 skofseges in die Tour, met net die legendariese Belg Eddy Merckx wat meer skofte in sy loopbaan gewen het.
Merckx, 'n vyfmalige algehele wenner van die Tour, spog met 34 skofseges agter sy naam. – Reuters, Sportredaksie